
Gergely Zoltán polgármester: Megnyitja az ülést és köszönti a megjelenteket. Megállapítja, hogy a Képviselő-testület határozatképes, minden képviselő jelen van. Jegyzőkönyvvezetőnek Nagy Ilona Rékát javasolja, kinek személyével a képviselők egyhangúlag egyetértettek. 
Napirendi pontoknak a meghívóban szereplőket javasolja, melyek a következők:

1./ Beszámoló a két ülés között végzett munkáról

2./ A főépítész tájékoztatója a rendezési terv hatályosulásáról, tapasztalatairól

3./ Az Önkormányzat 2012. évi közbeszerzési tervének jóváhagyása 

4./ Civil szervezetek támogatási pályázatainak elbírálása

5./ Egyebek:


- Az 1/2011. (II. 11.) önkormányzati rendelet módosítása


- A 4/2007. (III. 30.) önkormányzati rendelet módosítása


- A 11/2006. (IV. 28.) önkormányzati rendelet módosítása


- A talajterhelési díj helyi szabályairól szóló 20/2004. (VI. 25.) rendelet módosítása


- A Víziközmű behajthatatlan követeléseinek elengedése


- Az Önkormányzat Közbeszerzési Szabályzatának elfogadása


- A sportöltöző közbeszerzési eljárásának lezárása és új közbeszerzési eljárás kiírása


- A strandfürdő közbeszerzési eljárásának eredményéről döntés


- Örsi út – Szarv-ágy patak közbeszerzési eljárásban döntés az eljárás eredményéről


- Az Önkormányzat szakfeladatainak törzskönyvi nyilvántartásba való bejegyzése


- A Polgármesteri Hivatal Alapító Okiratának módosítása


- A Gondozási Központ Alapító Okiratának módosítása


- A Petőfi Művelődési Ház Alapító Okiratának módosítása

- A Városi Könyvtár Alapító Okiratának módosítása


- A JKHK Egyesület tagdíjemelésének és egyszeri hozzájárulás fizetésének elfogadása


- A 4542 hrsz-ú ingatlan adásvétele

- Az Önkormányzat tulajdonát képező 0320/48 hrsz-ú mezőgazdasági földterület  haszonbérbe adása


- A JNSZ TISZK Társulási Megállapodás módosítása


- A JNSZ TISZK működési hozzájárulásának jóváhagyása

Zárt ülés:

1./ Javaslat helyi kitüntetések odaítélésére

Megállapítja, hogy a Képviselő-testület a napirendi pontokat egyhangúlag elfogadta. 

24/2012. (III. 08.) határozat:

/Napirendi pontok elfogadásáról/

Jászárokszállás Város Önkormányzata Képviselő-testülete a 2012. március 8-ai soros testületi ülés naprendjét egyhangúlag elfogadta. 


Interpellációk

Gergely Zoltán polgármester: Interpellációk megtételére van lehetőség. 

Dr. Gábris Emese jegyző: Írásbeli interpelláció nem érkezett. 

Gergely Zoltán polgármester: Szóbeli interpellációk megtételére van lehetőség. Megállapítja, hogy nincs interpelláló képviselő. Lezárja az interpellációs időszakot. 

1. napirend: Beszámoló a két ülés között végzett munkáról 
Gergely Zoltán polgármester: Ismerteti a két ülés között végzett munkáról szóló beszámolót, melyben az elmúlt hónap legfontosabb történéseit foglalja össze. 

A két ülés között végzett munkáról szóló beszámoló a jegyzőkönyv mellékletét képezi. 
Gergely Zoltán polgármester: Drapos Béláné alpolgármester közbenjárásával a napokban holland használt bútorok érkeznek az önkormányzathoz, melyeket teljesen bérmentesen ajánlott fel egy cég. 
Drapos Béláné alpolgármester: Egy korábbi alkalommal már megkeresték az önkormányzatot ezzel az ajánlattal, akkor azonban a szállítási költséget át kellett volna vállalni, így az önkormányzat elutasította a felajánlást. A mostani felajánlás nem jár kötelezettségvállalással, néhány fényképet kell készíteni az átadásról. Harminc-harminchárom darab bútorról szól a felajánlás, melyeket az önkormányzati, egészségügyi, oktatási és szociális intézmények között fognak szétosztani. Az adomány átvételéről minden esetben nyilvántartást fognak készíteni. 
Gergely Zoltán polgármester: Ismerteti a Jász-Nagykun-Szolnok Megyei Iparkamara elnökének a megyei termelő beruházások alakulásával kapcsolatban tett nyilatkozatát, mely a Világgazdaság című napilap egyik cikkében jelent meg. 
Drapos Béláné alpolgármester: A strandfürdő idei tervezett nyitva tartásával kapcsolatban kér tájékoztatást. 

Gergely Zoltán polgármester: A két ülés között végzett munkáról szóló beszámolóban szerepel a stranddal kapcsolatos közbeszerzés alakulása is. A beadott árajánlatok meghaladják a tervezett költségek összegét, ezért új eljárást kell kiírni. Így az idei szezonban csak kisebb javítás lesz a strandon, kifestik a termálmedencét, rendezni fogják a környezetét. A medence mellől már kivágták a nyárfákat a tervezett beruházás miatt, így megszűnt a pelyhedzés, de sajnos az árnyék is, így napernyőket kell kihelyezni majd a területen. A strand május 1-jén fog kinyitni, mindegyik medence működni fog. Az idei szezonban a Víziközmű intézmény fogja működtetni a strandot. Pályázati forrásból vagy önerőből -egy következő napirendi pontban tárgyalandó öthektáros terület eladásából származó bevételből – megtörténik a medence felújítása, melyre ősszel kerülhet sor. A 2013-as szezont várhatóan egy teljesen megújult termálmedencével fogják kezdeni. Amennyiben a strandparkoló pályázata is sikeres lesz, egy teljesen megújult termálfürdővel várhatják majd a látogatókat. Az idei évben is kinyit a jászárokszállási termálfürdő, a tavalyi árak mellett, mivel nem kerül sor a termálmedence felújítására. Kérdések, vélemények megtételére ad lehetőséget. 

További hozzászólás nincs, ezért lezárja a napirendi pontot. Szavazásra bocsátja a két ülés között végzett munkáról szóló beszámolót. Megállapítja, hogy a Képviselő-testület egyhangúlag elfogadta a beszámolót és meghozta az alábbi határozatot: 

25/2012. (III. 08.) határozat:

/Két ülés között végzett munkáról szóló beszámolóról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót egyhangúlag elfogadta. 

2. napirend: A főépítész tájékoztatója a rendezési terv hatályosulásáról,   tapasztalatairól

Gergely Zoltán polgármester: Felkéri Farkas Renáta főépítészt a településrendezési tervvel kapcsolatos tájékoztatója ismertetésére. 

Farkas Renáta főépítész: A tájékoztatóban összefoglalta a rendezési terv módosításával kapcsolatos legfontosabb információkat. Jászárokszállás Város Településrendezési Terve 2005-ben került elfogadásra, azóta többször módosult. Az első módosításra közvetlenül az elfogadása után került sor, merthogy akkor egy elavult térkép készült a rendezési tervhez. Az építéshatóság munkáját ez sokszor megnehezítette.  A helyi építési szabályzatban akadtak olyan előírások, melyek önmagukkal is ellentétesek voltak, illetve nem feleltek meg a jogszabályoknak. Az első módosításkor ezeket a hibákat kiküszöbölték, amely egy nagyon elhúzódó folyamat volt. Ilyen nagyszabású módosítás azóta nem történt, lakossági kezdeményezésre egyszer módosították a rendezési tervet, mivel az ebben szereplő tervezett új utaknak a jelenléte okozott gondot telkek beépíthetőségénél. Jelenleg is folyamatban van egy módosítás, mely két helyszínt érint. Lakossági kezdeményezésre indult az első módosítás, mivel a Thiel Bernát utca és a Hortobágyi utca között tervezett útszakasz kettévág egy telket, ellehetetlenítve a telek beépíthetőségét. Ezért kérte az ingatlan tulajdonosa a tervezett útszakasz törlését, mely kikerül a rendezési tervből. A másik módosítás önkormányzati kezdeményezésű, a Jászberényi út bevezető szakaszán keletre és nyugatra új iparterületek kerültek kijelölésre a rendezési tervben. Az ide tervezett utak is beépítésre kerültek, amely nagyban hátráltatja az ingatlanok értékesítését, illetve a vállalatok építési szándékait gyakran gátolják. Ezért szeretnék kivenni ezeket az utakat a rendezési tervből, mivel utat akkor is bárhol el lehet helyezni, ha az nem szerepel a rendezési tervben. A település a rendezési terv sokkal nagyobb átalakítását igényelné, de a beérkezett árajánlatok azt mutatták, hogy jelen pillanatban erre nincs anyagi lehetőség. Az Ex! Építésziroda végzi a tervezési munkákat, az előző módosítást is ez a cég végezte el. Az előzetes vélemények kipostázásra kerültek az államigazgatási szerveknek, illetve a szomszédos településeknek, folyamatban van a lakossági hirdetmény kifüggesztése is. A törvényi előírás szerint a településrendezési terv településszerkezeti részét tízévente felül kell vizsgálni. Mivel Jászárokszálláson 2005-ben került elfogadásra a rendezési terv, ezért 2015-ben lesz egy olyan módosítás, amelyet kötelező a településnek végrehajtani. Eszerint az időközben végrehajtott módosításokat összefésülik, illetve a még felmerülő településszerkezeti módosítási célokat is be kell építeni. A rendezési terv jelen pillanatban használható, tökéletesnek nem nevezhető, de az építéshatóság tud belőle dolgozni. Jelenleg azért szükséges a települések számára, hogy a rendezési tervük jól és pontosan tükrözze a települési célokat, mert várhatóan 2013-tól az építéshatóságok a járási hivatalokba kerülnek, azaz kikerülnek az önkormányzat berkeiből. Egy településnek az a jó, ha egyértelmű, pontosan meghatározott településrendezési terve van, amit be tud tartatni. 
Gergely Zoltán polgármester: Kérdések feltételére van lehetőség. Megadja a szót Csőke István képviselőnek. 

Csőke István képviselő: A törvényi változás folytán várhatóan kikerül az önkormányzati hatáskörből az építéshatóság. A tájékoztatóban szerepel, hogy a helyi építési szabályok megállapításának és alkalmazásának elkülönülése felveti a városi célok és érdekek minél pontosabb megfogalmazásának igényét. Szintén szerepel a tájékoztatóban, hogy a használat egyszerűsítése és az esetleges módosítások gyorsítása érdekében célszerű lenne térinformatikai alapokra helyezni a helyi építési szabályzatot és a rendezési terveket. Ennek bővebb kifejtését kéri Farkas Renáta főépítésztől.

Farkas Renáta főépítész: Előfordul, hogy az építéshatóságnak is értelmezési problémája akad. Mindig megadnak bizonyos beépítési lehetőségeket, de rendszeresen felmerülnek olyan helyszínek, ahol még a főépítésznek is nehezére esik eldönteni, hogyan lehetne a szabályoknak megfelelően végrehajtani a feladatokat. Jelenleg még lehet egyeztetni, mert a város tudja, mi a célja. Amennyiben más településre kerül az építéshatóság, annak egyrészt nem érdeke, hogy egy kétséges szituációban a város céljait kifürkéssze, másrészt nincs kivel egyeztetni, mert a település képviselői nincsenek jelen. Tudomása szerint, ha a járási hivatalokhoz kerül az építéshatóság, várhatóan ügyfélként kötelező lenne az önkormányzatot megkeresni, de ezt csak hallomásból ismeri. A pontos szabályokat egyelőre nem ismerni. 

Jelenleg Jászárokszállás Város Építéshatósága papír alapon használja a településrendezési tervet. Azokon a településeken, ahol térinformatikai programokkal dolgoznak, számítógépes rendszert alkalmaznak. Korábban lehetősége volt ezt a programot használnia, amely az építéshatóság munkáját megkönnyítette abban, hogy egy helyrajzi szám megadásával a program előhozza a telek leírását, a hozzá kapcsolódó beépítési szabályokat, illetve telekvásárlási szándék esetén ajánlatokat lehet összegyűjteni különböző paraméterek alapján. Ezen túl a térinformatikai program számos célra felhasználható. 
A településrendezési tervről nagyrészt leváltak a kapcsolódó rendeletek. A helyi értékvédelmi rendelet megalkotásához végig kell járni a várost egy tanulmány elkészítése érdekében, mely ismerteti a védendő épületeket, tisztázza, hogy az Önkormányzat melyeket tudná támogatni. 

Gergely Zoltán polgármester: A településrendezési terv elkészítése 2003-ban kezdődött. Több olyan összekötő utat, elkerülő utat, belső feltáró utakat terveztek, melyekre újabb építési telkek kialakítása esetén lehetett volna szükség. Azonban az új igényeket is figyelembe kell venni, mert jelenleg egy telekalakítást akadályoz az oda tervezett út. Az Ipari Parkban található utak áthelyezésére is szükséges lehet, de míg egy módosítási eljárás fél évet is igénybe vehet, az érdeklődőnek azonnal kellene a terület. A jelenlegi módosítási szándék egy meglévő igénynek, másrészt egy reménybeli igénynek megfelelően alakítja az ipari parki területet. Megköszöni a tájékoztatót. Megállapítja, hogy nincs több hozzászólás. 
Szavazásra bocsátja a tájékoztató tudomásul vételét. Megállapítja, hogy a Képviselő-testület egyhangúlag tudomásul vette a főépítészi tájékoztatót. 

3. napirend: Az Önkormányzat 2012. évi közbeszerzési tervének jóváhagyása

Gergely Zoltán polgármester: Az Önkormányzat éves közbeszerzési tervének elfogadásáról minden évben dönt a Képviselő-testület. A már tervezett beruházások közül azokat tartalmazzák, amelyek a közbeszerzési határt, 15 millió forintot meghaladják. A jelenlegi építési beruházások közül a strandfürdő termálmedencéjének felújítása 2012. évi indítással és befejezéssel, a sportpálya öltőző épület felújítása azonos határidővel, a strandfürdő parkolójának felújítása 2012. évi befejezéssel, Szarv-ágy patak védmű építése 2012. évi kezdéssel, 2013. évi befejezéssel, útépítés a Virág Benedek utca, Kékes utca út- és járdafelújítása 2012. évi befejezéssel éri el ezt az értéket. A bizottsági ülésen felmerült, hogy a várhatóan megvalósuló, de kisebb értékű beruházások is kerüljenek a tervbe, azonban a jogszabályok szerint csak a közbeszerzési határt elérő beruházásokat kell szerepeltetni. 

Petró Géza képviselő: A Pénzügyi és Városfejlesztési Bizottság tárgyalta az előterjesztést és tudomásul vette a jogszabályi rendelkezést. Egyhangúlag elfogadásra javasolta a határozati javaslatot. 

Gergely Zoltán polgármester: Megállapítja, hogy további hozzászólás nincs. A tervezett közbeszerzések egy részénél sikeres pályázat kell a megvalósításhoz. Amennyiben évközben pályázati forrással a közbeszerzési határt meghaladó beruházás is megvalósítható, akkor azt is szerepeltetni kell a közbeszerzési tervben. 
Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

26/2012. (III. 08.) határozat:

Az Önkormányzat 2012. évi közbeszerzési tervének elfogadásáról

Jászárokszállás Város Önkormányzatának Képviselő-testülete a közbeszerzésekről szóló 2011. évi CVIII. törvény 33.§ (1) bekezdése előírásának megfelelően elkészített, a határozat mellékletét képező önkormányzati közbeszerzési tervet elfogadja.

Felelős: polgármester, jegyző

Határidő: 2012. március 31.

Erről értesülnek: 1./ Műszaki Iroda Helyben

 2./ Pénzügyi Iroda Helyben

 3./ Irattár.

4. napirend: A civil szervezetek támogatási pályázatainak elbírálása
Gergely Zoltán polgármester: A civil szervezetek támogatási pályázatairól szóló előterjesztés beajánlására felkéri Drapos Béláné alpolgármestert.
Drapos Béláné alpolgármester: Az Önkormányzat idei költségvetésében is szerepel a civil szervezetek támogatása. A pályázati kiírás megtörtént, huszonhárom civil szervezet adta be határidőre pályázatát. Néhány esetben hiánypótlást kellett kérni, melyet teljesítettek is a szervezetek. A Civil Fórum keretében egyeztettek a civil szervezetek a támogatási célok köréről is. Elsősorban a városi kulturális rendezvényekhez kapcsolódó, valamint a szervezet alapszabályában foglalt feladatok elvégzéséhez kapcsolódó célokat, különösen a környezetvédelem érdekében végzett tevékenységet támogatják. Az igényelt összeg 2.035.000,- Ft volt, a költségvetésben azonban csak 1.000.000,- Ft szerepel. A javaslat szerint a kiosztandó összegek 30-60.000,- Ft között alakulnak. A támogatások kifizetésére a szerződések aláírása után kerülhet sor. Nagyobb támogatási keret meghatározását nem javasolja. Kéri a képviselőket, hogy egyéb támogatási javaslat esetén azt is jelöljék meg, mely szervezeteknél csoportosítsák át a támogatásokat. Várja a kérdéseket, egyéb véleményeket és kéri a Képviselő-testülettől a javaslat elfogadását. 

Petró Géza képviselő: A Pénzügyi és Városfejlesztési Bizottság egyhangúlag támogatta a határozati javaslatot. 

Kovácsné Tősér Zsuzsanna képviselő: Több civil szervezet is érdeklődött a várható támogatásról. Egyetért azzal, hogy az előirányzatnál magasabb összegű támogatás nem biztosítható. Valamennyi pályázatban megvalósítható és jó célok szerepelnek. Az idei évben a Nemzeti Civil Alapprogram támogatása szinte teljesen megszűnt, nyár végén várható pályázati kiírás. A határozati javaslattal egyetért és támogatásra javasolja. 
Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot: 

27/2012. (III. 08.) határozat:
A civil szervezetek 2012. évi támogatási pályázatainak elbírálásáról

Jászárokszállás Város Képviselő-testülete megtárgyalta a civil szervezetek 2012. évi támogatására vonatkozó pályázatokat. Figyelemmel a 2012. évi költségvetés ezen célra tervezett összegére és a benyújtott pályázatokra, a Képviselő-testület Jászárokszállás város civil szervezeteinek 2012. évi támogatását a mellékelt táblázat szerint hagyja jóvá.

A Képviselő-testület felhatalmazza a polgármestert a támogatási szerződések megkötésére, az összeg kiutalására.

Határidő: 2012. május 31.

Felelős: polgármester, Pénzügyi Iroda

Erről értesülnek: 
 1./ Pályázatot benyújtó civil szervezetek

 2./ Pénzügyi Iroda Helyben

 3./ Irattár.


5. napirend: Az 1/2011. (II. 11.) önkormányzati rendelet módosítása

Gergely Zoltán polgármester: Az 1/2011. (II. 11.) önkormányzati rendelet módosításának beajánlására felkéri Szabóné Hegedűs Zsuzsanna pénzügyi irodavezetőt. 

Szabóné Hegedűs Zsuzsanna pénzügyi irodavezető: A 2011. évi költségvetési rendelet módosítására a Magyar Államkincstár által kiközölt központosított előirányzatok, valamint normatív és normatív kötött támogatások és az önkormányzatoknak az önállóan gazdálkodó költségvetési szerveinek előirányzat-módosításai tették szükségessé. A rendeletben bekövetkezett változásokat a bevételi oldalon az 1. számú melléklet, a kiadási oldalon a 2. számú melléklet mutatja be. Az Önkormányzat 2011. évi költségvetésének a finanszírozási műveletek bevételével csökkentett bevételi főösszege 1.720.829.000,- Ft-ban, a finanszírozási műveletek kiadásával csökkentett kiadási főösszege 1.824.418.000,- Ft-ban kerül megállapításra. 
Gergely Zoltán polgármester: A valóban felhasznált forrásokat kell helyretenni. Valamennyi intézmény úgy gazdálkodott az elmúlt évben, hogy a költségvetési előirányzatán belül maradt. 

Petró Géza képviselő: A Pénzügyi és Városfejlesztési Bizottság egyhangúlag támogatásra javasolja a rendeletmódosítást. 

Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 9/2012. (III. 09.) önkormányzati rendelete az Önkormányzat 2011. évi költségvetéséről szóló 1/2011. (II. 11.) rendelet módosításáról

A rendelet a jegyzőkönyv mellékletét képezi. 

6. napirend: A 4/2007. (III. 30.) önkormányzati rendelet módosítása

Gergely Zoltán polgármester: A Szervezeti és Működési Szabályzatról szóló 4/2007. (III. 30.) önkormányzati rendelet módosításának ismertetésére felkéri Dr. Gábris Emese jegyzőt. 

Dr. Gábris Emese jegyző: Az SZMSZ módosítását a 2012. január 1-jén hatályba lépett jogszabályi változások teszik szükségessé. Hatályba lépett az új, helyi önkormányzatokról szóló jogszabály néhány rendelkezése, amely már tartalmazza a polgármesterek és az önkormányzati képviselők esküjének szövegét, ezért ezt az SZMSZ-ből hatályon kívül kell helyezni, illetve a vonatkozó rendelkezéseket módosítani kell. Az új nemzetiségi törvény a kisebbségi önkormányzatokat nemzetiségi önkormányzatokként nevezi, így a Cigány Kisebbségi Önkormányzat nevét Roma Nemzetiségi Önkormányzatra kell módosítani. 2012. január 1-jei hatállyal a lakásfenntartási támogatás megállapítása a Képviselő-testület hatásköréből a jegyző hatáskörébe került át, ezért a Szociális Bizottság hatásköreinek felsorolásából törölni kell a lakásfenntartási támogatás megállapítására vonatkozó pontot. 
Az Államháztartási törvény végrehajtásáról szóló kormányrendelet egyértelműen kimondja, hogy a polgármesteri hivatal nevében kötelezettségvállalásra a jegyző, az önkormányzat nevében pedig a polgármester jogosult. A kötelezettségvállalás ellenjegyzése fogalom helyett az Áht. a pénzügyi ellenjegyzés fogalmát használja. A korábbi szabályozással ellentétben a jegyző nem végezhet pénzügyi ellenjegyzést, arra kizárólag a polgármesteri hivatal gazdasági vezetője jogosult, aki rendelkezik az előírt képesítéssel. Az SZMSZ-ben az ellenjegyzés fogalmát pénzügyi ellenjegyzésre és jogi ellenjegyzésre bontották, utóbbira a jegyző jogosult, mely ügyvéd által nem ellenjegyzett szerződések, kötelezettségvállalások jogi ellenjegyzését jelenti. Az SZMSZ-ben a Titkársági Csoport létszáma három fő, melyből egy fő Gyed-en van, helyét a Városi Könyvtárból áthelyezett dolgozó tölti be. Ezért a csoport létszámát négy főre kell módosítani, melyből ténylegesen három fő végez munkát, de a Gyed-en lévő köztisztviselőt a státuszok számánál ugyanúgy figyelembe kell venni. A Pénzügyi Iroda létszáma tizenkét főről tizenegy főre módosult, egy fő nyugdíjazása miatt. Novemberi határozatával a Képviselő-testület módosította az SZMSZ 3. számú függelékét képező, Cigány Kisebbségi Önkormányzattal kötött együttműködési megállapodást. A Cigány Kisebbségi Önkormányzat decemberi határozatával ezt jóváhagyta, melyet be kell emelni az SZMSZ-be. A 2012. évi két új rendelet felsorolásával egészül ki a 4. számú melléklet. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést. Számos törvényi változás következtében több rendeletmódosításra is sor kerül. A bizottság egyhangúlag elfogadásra javasolja a rendeletmódosítást. 

Gergely Zoltán polgármester: Megállapítja, hogy nincs hozzászólás. Szavazásra bocsátja a rendeletmódosítást. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 10/2012. (III.09.) önkormányzati rendelete a Szervezeti és Működési Szabályzatról szóló 4/2007. (III.30.) rendelet módosításáról

A rendelet a jegyzőkönyv mellékletét képezi.

7. napirend: A 11/2006. (IV. 28.) önkormányzati rendelet módosítása

Gergely Zoltán polgármester: A 11/2006. (IV. 28.) önkormányzat rendelet módosítása beajánlására felkéri Dr. Gábris Emese jegyzőt.

Dr. Gábris Emese jegyző: Az önkormányzati lakások és helyiségek bérletére, cseréjére és elidegenítésére vonatkozó helyi rendelet módosítását indokolja, hogy az önkormányzat tulajdonában álló Árpád tér 1. szám alatti egyik üzlethelyiséget a Kevamipex Kft. kívánja bérbe venni öt éves időtartamra. Ez a kft. franchise jellegű rendszert épített ki, amely szerint az üzlethelyiségben egy úgynevezett alvállalkozója kívánna működni. Ehhez szükséges az üzlethelyiség albérletbe adása lehetőségének megteremtése, amelyet eddig nem tett lehetővé a helyi rendelet. A vonatkozó törvények ezt megengedik a bérbeadó hozzájárulásával. A rendeletben pontosításokat is végre kell hajtani, a gyakorlatban nem alkalmazott rendelkezéseket módosítani szükséges, illetve meg kell szüntetni a magasabb szintű jogszabályba ütköző rendelkezéseket. 

Csomor János képviselő: Az Oktatási, Sport és Ügyrendi Bizottság megtárgyalta az előterjesztést. A módosítások átvezetése szükséges, több esetben is dönteni kell ezzel kapcsolatban. Számos törvényi előírásnak meg kell felelni, amelyhez hozzá kellett igazítani a helyi rendeletet. A bizottság egyhangúlag elfogadásra javasolja a rendeletmódosítást.

Gergely Zoltán polgármester: Megállapítja, hogy további hozzászólás nincs. A bérlő felújítást kíván végezni az üzlethelyiségben. A bérleti szerződés értelmében ezeket a felújításokat nem lakhatja le, amennyiben megszűnik a szerződés, az önkormányzat tulajdonába kerülnek át. 

Gergely Béláné képviselő: Van-e lehetőség arra, hogy a bérleti szerződésben kikössék, milyen jellegű árucikkeket forgalmazhat az üzlethelyiségben. 

Dr. Gábris Emese jegyző: Nincs rá lehetőség. 

Gergely Zoltán polgármester: Csak azt árulhat, amit a jogszabályok engedélyeznek. A működési engedélye részletesen felsorolja, milyen árucikkeket forgalmazhat, egyéb beleszólási lehetőség nincs. 

Kovácsné Tősér Zsuzsanna képviselő: Nemrégiben volt egy televíziós műsor, mely éppen franchise üzemeltetésről szólt, ahol a fővállalkozó nem igazán tudta, hogy az alvállalkozó pontosan mivel foglalkozik és egy kistelepülésen közfelháborodást váltott ki egy ilyen jellegű bolt nyitása. Amennyiben ez előfordul, ki vonható felelősségre ebben az esetben?

Gergely Zoltán polgármester: A fővállalkozó tájékoztatása szerint így tudja biztosítani azt, hogy minden terméket rajta keresztül szerezzen be az alvállalkozó. Megállapítja, hogy további kérdés, vélemény nincsen. Szavazásra bocsátja a rendeletmódosítást. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 11/2012. (III.09.) önkormányzati rendelete az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) rendelet módosításáról

A rendelet a jegyzőkönyv mellékletét képezi. 

8. napirend: A talajterhelési díj helyi szabályairól szóló 20/2004. (VI. 25.) rendelet módosítása

Gergely Zoltán polgármester: Felkéri Dr. Gábris Emese jegyzőt a talajterhelési díj helyi szabályairól szóló önkormányzat rendelet módosítása beajánlására. 

Dr. Gábris Emese jegyző: A 2011. CCI. törvény a talajterhelési díj egységdíját 2012. február 1. napjától 120,- Ft/m3 helyett 1200,- Ft/m3-ban állapította meg. 
A vonatkozó KVVM rendelet alapján Jászárokszállás az érzékeny besorolású területek közé tartozik, tehát ezt a talajterhelési egységdíjat a település esetén a vonatkozó jogszabályok alapján másfélszeres szorzóval kell szorozni. Így Jászárokszálláson a talajterhelési díj mértéke 2012. február 1. napjától 1.800,- Ft/m3. A helyi rendeletben a díj bevallására szolgáló nyomtatványon a díjtételt módosítani szükséges. Pontosítani kell a rendeletet a vonatkozó törvény rendelkezései alapján. A díj azt a kibocsátót terheli, aki a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést alkalmaz. Akinél a víz nincs bekötve, udvari vízvételi lehetősége van vagy közkútról hordja a vizet, annak nem kell talajterhelési díjat fizetni. 
Petró Géza képviselő: A Pénzügyi és Városfejlesztési Bizottság támogatta a módosítást. Jogszabálykövetésről van szó, a Testületnek nincs beleszólása a rendeletalkotásba. A változás a legrászorultabb réteget érinti, de a Testület kénytelen támogatni a rendelettervezetet.

Csomor János képviselő: Az Oktatási, Sport és Ügyrendi Bizottság is tárgyalta az előterjesztést. A változás az önkormányzattól független, nem a helyi döntés tükrében alakult így. A bizottság elfogadásra javasolta a rendeletmódosítást. 

Gergely Zoltán polgármester: Tavaly négyszáztizenkettő ingatlant érintett a kiszabott és bevallott talajterhelési díj. A bekötések szerint háromszázkilencvenhat ingatlan esetében várhatóan meg kell fizetni a díjat. Az adócsoport minden érintettnek ki fogja küldeni a rendeletet és a bevallási nyomtatványt. A változtatás azt jelenti, hogy a talajterhelési díj csak a csatornadíjat váltja ki, emellett a vízdíjat is meg kell fizetni, így 2100,- Ft/m3 költséget jelent a vízfogyasztás azok számára, akiknek rendelkezésre áll, de nem kötöttek rá a szennyvízhálózatra, illetve az ingatlanon vízfogyasztás van. A házi vízművel és szennyvízaknával rendelkező ingatlanoknál 11 m3 után kell talajterhelési díjat fizetni. Felhívja a figyelmet a szennyvízhálózatra való rákötés fontosságára, melyet a közműfejlesztési hozzájárulási díj megfizetése ellenében lehet megtenni. Az érintettek listáját áttekintve találtak olyan fogyasztót, aki 446 m3 vizet fogyasztott a tavalyi évben, az új díjazás esetén több százezer forintot tesz ki a talajterhelési díj. A meg nem fizetett díj adók módjára behajtható lesz. 
Csőke István képviselő: Amennyiben a talajterhelési díjat fizető ingatlantulajdonos a szennyvizet elszállíttatja és számlával igazolja, az a mennyiség az éves bevallásnál levonásra kerül?
Gergely Zoltán polgármester: Az elszivárgás a csőtörések esetére vonatkozik, amely igazolható, abban az esetben is, ha egyébként a csatornahálózatra rákötött, a csatornadíjat sem kell kifizetni. A szennyvíz elszállításánál az élhet a kedvezménnyel, akinek a Műszaki Iroda által elfogadott, szigetelt, zárt aknája van. Az elszállításról és az engedélyezett helyen történő lerakásról kapott igazolás mentességet ad a díj megfizetése alól. 

Bakainé Magyari Melinda műszaki irodavezető: A városban hivatalosan nincs ilyen zárt akna, a Műszaki Iroda nem tud ilyen ingatlanról. 
Gergely Zoltán polgármester: Talajterhelési díjat nem lehet kivetni azokon a helyeken, ahol szennyvízcsatornára rákötni nem lehet. Az érintettek számára tájékoztató levelet fognak küldeni a változások ismertetésével kapcsolatban. 

Csőke István képviselő: Kéri, hogy a Jászvidék című havilapban a talajterhelési díj változásairól jelenjen meg részletes lakossági tájékoztatás. 

Gergely Zoltán polgármester: A jogszabályi változásról már történt tájékoztatás, részletes magyarázatot is meg fognak jelentetni. 

Jakus József Víziközmű vezetője: Ahogyan a rendelet is tartalmazza, a jegyző kötelezheti az ingatlantulajdonosokat a rákötésre. 

Drapos Béláné alpolgármester: Az érintett lakosok szociális helyzete ismert-e?

Gergely Zoltán polgármester: A Szociális Csoport tájékoztatása szerint az érintett tulajdonosok felét teszik ki azok, akik rossz szociális helyzetben vannak. De a törvénynek nincs olyan rendelkezése, mely az önkormányzat számára mérlegelési lehetőséget adna. 

Megállapítja, hogy nincs több hozzászólás. Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 12/2012. (III.09.) önkormányzati rendelete a talajterhelési díj helyi szabályairól szóló 20/2004. (VI.25.) rendelet módosításáról
A rendelet a jegyzőkönyv mellékletét képezi.
9. napirend: A Víziközmű behajthatatlan követeléseinek elengedése

Gergely Zoltán polgármester: A Víziközmű javaslatot tett a behajthatatlan követeléseinek elengedésére vonatkozóan. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést. Ennek szigorú szabályai vannak, célszerű kivezetni a könyvekből, a behajtásra nincs sok esély. A bizottság egyhangúlag támogatta a javaslatot. 

Gergely Zoltán polgármester: Megadja a szót Szabóné Hegedűs Zsuzsanna pénzügyi irodavezetőnek.

Szabóné Hegedűs Zsuzsanna pénzügyi irodavezető: A követelések kivezetésére a könyvvizsgáló tett javaslatot, amikor áttekintette a Víziközmű könyvelését. 

Gergely Zoltán polgármester: Az öt évnél régebbi behajthatatlan követelések kivezetéséről szól az előterjesztés. Megadja a szót Dr. Olajos Gyula képviselőnek. 

Dr. Olajos Gyula képviselő: Összegszerűen mekkora értéket jelent ez a követelésállomány?

Gergely Zoltán polgármester: Összesen 426.025,- Ft-ot tesz ki. Egyúttal nem jelenti azt, hogy ez az összeg eltűnik a könyvekből, a későbbiekben ha lehetőség adódik rá, behajtásra kerül. 

Megállapítja, hogy további hozzászólás nincs. Szavazásra bocsátja a javaslatot. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

28/2012.(III. 08.) határozat:

/A Víziközmű behajthatatlan követeléseinek elengedéséről/

Jászárokszállás Város Önkormányzatának Képviselő-testülete megtárgyalta a Víziközmű behajthatatlan követelések törlésére vonatkozó kérelmét, mely alapján jóváhagyja a költségvetési szervnél a kis összegű követelések behajthatatlanság jogcímén való kivezetését az alábbi főkönyvi számlákról:


2881. Adósokkal szembeni követelések ért.v.
       294.253 Ft


2882. Vevőkkel szembeni követelések ért.v.
     
       131.772 Ft

            Összesen:





       426.025 Ft

Ezen tételek a 2011. évről készített beszámolóban kivezetésre kerülnek. 

Határidő: azonnal

Felelős: jegyző

Erről értesülnek: 
1./ Víziközmű 5123 Jászárokszállás, Deák F. u. 90.

2./ Pénzügyi Iroda Helyben

 


3./ Irattár.

10. napirend: Az Önkormányzat Közbeszerzési Szabályzatának elfogadása

Gergely Zoltán polgármester: Az Önkormányzat Közbeszerzési Szabályzatát törvényi változások miatt kell módosítani. 2012-től nem lehet a közbeszerzési bizottság tagja az a személy, aki egyúttal a képviselő-testületnek is tagja, aki a közbeszerzés kiírásában és az eredmény meghozatalában is dönt. Minden bizottsági ülésről tájékoztatást kapnak a képviselők, az üléseken részt vehetnek tanácskozási joggal. 
Dr. Gábris Emese jegyző: Háromtagú bíráló bizottságra tesz javaslatot az előterjesztés. Állandó tagok a jegyző, a műszaki és a pénzügyi irodavezető, ezen kívül bevonható személyek az ajánlatkérő szervezetéből delegáltak, a beszerzés tárgya szerinti szakértelemmel bíró személy és a közbeszerzési tanácsadó. További változás, hogy testületi döntéshozatal esetén név szerinti szavazást kell alkalmazni. 

Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag elfogadásra javasolja. Korábban is így működött a bizottság, az előző ciklusban döntött úgy a testület, hogy valamennyi képviselő tagja legyen a közbeszerzési bizottságnak. Most magasabb jogszabályok állítják vissza korábbi gyakorlatot. A testületi felelősség nem csökken, eddig is a Képviselő-testületnek kellett meghozni a végső döntést. 

Petró Géza képviselő: A Pénzügyi és Városfejlesztési Bizottság egyhangúlag támogatta a határozati javaslatot. 

Gergely Zoltán polgármester: Megadja a szót Csőke István képviselőnek. 

Csőke István képviselő: Amennyiben lehetséges, a bizottsági üléseket érdemes volna úgy ütemezni, hogy időben közel essen a testületi ülésekhez. 

Kovácsné Tősér Zsuzsanna képviselő: Javasolja, hogy csütörtöki napokra időzítsék az ülések időpontját, az eddigi gyakorlatnak megfelelően. 

Gergely Zoltán polgármester: Igyekezni fognak figyelembe venni ezeket a kéréseket is. 

Megállapítja, hogy további hozzászólás nincs. Szavazásra teszi fel az előterjesztést. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

29/2012.(III. 08.) határozat:

/Közbeszerzési Szabályzat elfogadásáról/

Jászárokszállás Város Önkormányzatának  Képviselő-testülete a közbeszerzésekről szóló 2011. évi CVIII. törvény 22.§ (1)-(2) bekezdése előírásainak megfelelően elkészített, a határozat mellékletét képező Közbeszerzési Szabályzatot elfogadja.

Felelős: polgármester, jegyző

Határidő: folyamatos.

Erről értesülnek: 
1./ Műszaki Iroda Helyben

 


2./ Pénzügyi Iroda Helyben

 


3./ Irattár.

Szünet elrendelése 15 óra 38 perctől 15 óra 49 percig.
11. napirend: A sportöltöző közbeszerzési eljárásának lezárása és új eljárás kiírása
Gergely Zoltán polgármester: A sportöltöző közbeszerzési eljárásával kapcsolatos napirendi pont ismertetésére felkéri Bakainé Magyari Melinda műszaki irodavezetőt. 
Bakainé Magyari Melinda műszaki irodavezető: A sportöltöző felújításával kapcsolatban 2012. január 27-én hirdetmény nélküli meghívásos eljárást indított a közbeszerzési bizottság. Nyolc ajánlattevőnek került megküldésre az ajánlati felhívás. 
A beadási határidő február 16. volt, négy ajánlattevő küldött ajánlatot. A bizottság megvizsgálta a beérkezett ajánlatokat, majd három ajánlattevőnek küldtek ki hiánypótlási felhívást. Közülük ketten hiánypótoltak, a negyedik ajánlattevőnek nem kellett hiánypótlást tennie, ezért három érvényes ajánlat volt a tárgyalás napjára. Ezt követően a testület, mely maga a közbeszerzési bizottság, megismerte az árajánlatokat, és döntött a kérdésben. A becsült érték nem közelítette meg azt az összeget, amelyet az ajánlattevők adtak, ezért a bizottság a Kbt. 76. § (1) bekezdés c) pontjára hivatkozva érvénytelennek nyilvánította az eljárást, így a testületnek döntenie kell az eljárás lezárásról. Ezt követően a bizottság úgy döntött, hogy új eljárást indít, az elnyert pályázati forrás felhasználása érdekében. A bizottsági döntés értelmében ez a folyamat elindult, három cég meghívásával ez jelenleg is zajlik. A Képviselő-testületnek az eljárás lezárásáról és az új eljárás elindításáról kell döntenie. 

Gergely Zoltán polgármester: A Képviselő-testületnek két határozatot kell hoznia. Az a három ajánlattevő kapott újra felkérést, amely az első fordulóban is részt vett. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag javasolja a Képviselő-testületnek, hogy fogadja el a határozati javaslatot. 

Gergely Zoltán polgármester: Eltökélt szándék, hogy felújítsák a sportöltözőt, melyre pályázaton 18 millió forintot nyert az önkormányzat. Ez az összeg csak az elszámolásnál használható fel, melynek határideje 2012. július 30. A munkáknak 2012. június 30-ig el kell készülniük. Mindent megtesznek azért, hogy ne veszítsék el a támogatást. 

Csomor János képviselő: A Képviselő-testület részéről eltökélt szándék, hogy megvalósuljon a beruházás. A Jászárokszállási Városi Sportegyesület elnökségének ülésén hasonlóképpen megerősítésre került ez a cél. Sajnálatos, hogy a közbeszerzés során felmerültek bizonyos problémák az összegek nagyságrendjét illetően. A meghívott ajánlattevők nagyon részletesen kidolgozott terveket kaptak, mely alapján az elvárásoknak megfelelő, korszerű sportöltöző alakítható ki. 

Gergely Zoltán polgármester: Az új kiírás szerint március 22-én hirdetnek eredményt, bízik abban, hogy akkor meglesz a kivitelező. A szerződés megkötésére, a terület átadására a fellebbezésre biztosított tizenöt napot követően kerülhet sor. Régóta vágyott beruházásról van szó, azonban a költségeknél volt egy határ, melyet nem léphettek át. Az előző ajánlatok ennél jóval magasabbak voltak. Bízik abban, hogy az ajánlattevőktől kedvezőbb ajánlatokat kapnak az új eljárásban. Jó hír, hogy jászárokszállási illetőségű az ajánlattevők egyike, azonban a közbeszerzési törvény értelmében a legkedvezőbb ajánlatot kell elfogadni. 
Szavazásra bocsátja a sportöltöző közbeszerzési eljárásának eredménytelenség miatti lezárásáról szóló határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

30/2012.(III. 08.) határozat:

/A 7/2011. (III.9.) BM rendelet alapján meghirdetett központosított előirányzatból származó támogatás felhasználására „A jászárokszállási Sportöltöző épület földszint és tetőtér szintszámú átalakítása-bővítése” kapcsán kiírt közbeszerzési eljárás lezárásával kapcsolatosan a beérkezett ajánlatok értékelésének jóváhagyásáról és az eljárás lezárásáról született döntésről/

Jászárokszállás Város Önkormányzatának Képviselő-testülete a közbeszerzési bizottság által a beérkezett és a hiánypótlással kiegészített ajánlatok értékéléséről készített jegyzőkönyvek tartalmát – Bontási jegyzőkönyv, Hiánypótlási felhívás I.-II., Tárgyalási jegyzőkönyv, Összegzés – jóváhagyja, egyben az eljárást eredménytelennek nyilvánítja.

Határidő: 
azonnal

Felelős: 
Jegyző, Műszaki Iroda

Erről értesülnek: 
1./ Műszaki Iroda

  


2./ Irattár.

Gergely Zoltán polgármester: Szavazásra bocsátja a sportöltöző beruházással kapcsolatban új közbeszerzési eljárás kiírásáról szóló határozati javaslatot. Megállapítja, hogy a Képviselő-testület a határozati javaslatot egyhangúlag elfogadta és meghozta az alábbi határozatot:

31/2012.(III. 08.) határozat:

/A 7/2011. (III.9.) BM rendelet alapján meghirdetett központosított előirányzatból származó támogatás felhasználására „A jászárokszállási Sportöltöző épület földszint és tetőtér szintszámú átalakítása-bővítése” kapcsán a kivitelezési munkák elvégzésére közbeszerzési eljárás indításáról/

Jászárokszállás Város Önkormányzatának Képviselő-testülete a közbeszerzési bizottság javaslata alapján hirdetmény közzététele nélküli tárgyalásos eljárást indít „A jászárokszállási Sportöltöző épület földszint és tetőtér szintszámú átalakítása-bővítése” kapcsán a kivitelezési munkák elvégzésére. 

Határidő: 
azonnal

Felelős: 
Jegyző, Műszaki Iroda

Erről értesülnek: 
1./ Műszaki Iroda

  


2./ Irattár.

12. napirend: A strandfürdő közbeszerzési eljárásának eredményéről szóló döntés

Gergely Zoltán polgármester: A strandfürdő közbeszerzési eljárásával kapcsolatos előterjesztés ismertetésére felkéri Bakainé Magyari Melinda műszaki irodavezetőt. 
Bakainé Magyari Melinda műszaki irodavezető: A strandfürdővel kapcsolatos közbeszerzési eljárás párhuzamosan folyt az előző eljárással. Hét ajánlattevőnek küldték ki az ajánlattételi felhívást, négy ajánlatot kaptak. Hiánypótlásra szólították fel mindegyik ajánlattevőt, melyből egy hiánypótolt, háromtól nem érkezett pótlás. Ennek értelmében a bizottság egy ajánlattevővel tudott tárgyalni, azonban a megadott ár magasabb volt annál, mint amit a bizottság elfogadott volna. A sportöltöző eljárásához hasonlóan ugyanazon paragrafusokra hivatkozva a bizottság eredménytelennek nyilvánította az eljárást. A Képviselő-testületnek külön határozatot most nem kell hoznia új eljárás indításáról. Erre várhatólag akkor kerül sor, ha pályázati vagy saját forrást tudnak biztosítani a megvalósítás költségeihez. A nyár folyamán várhatóan új eljárást indítanak, akkor kell dönteni az eljárás formájáról is. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést. Szokatlan, hogy két eljárás is eredménytelen legyen, de hangsúlyozandó, hogy ez a beruházás sem marad el, csupán néhány hónapot tolódni fog a megvalósítása. A bizottság támogatta a határozati javaslatot. 

Gergely Zoltán polgármester: Megállapítja, hogy további hozzászólás nincs. A termálfürdő felújítását szeptemberben szeretnék elindítani, májusban indul a közbeszerzési eljárás, amennyiben lehetséges, pályázati forrással, egyébként saját erőből finanszírozva. Bízik abban, hogy az ajánlattevők részéről olyan árajánlatot kapnak majd, melyet el tudnak fogadni. 

Szavazásra bocsátja a közbeszerzési eljárás lezárásáról, eredménytelenné nyilvánításáról szóló határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

32/2012.(III. 08.) határozat:

/”Jászárokszállási Strandfürdő termálmedence korszerűsítése” kapcsán kiírt közbeszerzési eljárás lezárásával kapcsolatosan a beérkezett ajánlatok értékelésének jóváhagyásáról és az eljárás lezárásáról született döntésről/

Jászárokszállás Város Önkormányzatának Képviselő-testülete a közbeszerzési bizottság által a beérkezett és a hiánypótlással kiegészített ajánlatok értékéléséről készített jegyzőkönyvek tartalmát – Bontási jegyzőkönyv, Hiánypótlási felhívás, Tárgyalási jegyzőkönyv, Összegzés – jóváhagyja, egyben az eljárást eredménytelennek nyilvánítja.

Határidő: 
azonnal

Felelős: 
Jegyző, Műszaki Iroda

Erről értesülnek: 
1./ Műszaki Iroda

  


2./ Irattár.

13. napirend: Az Örsi út – Szarv-ágy patak közbeszerzési eljárásban döntés az eljárás eredményéről

Gergely Zoltán polgármester: A tavalyi árvíz után a Szarv-ágy patakon található hidat le kellett bontani, mert életveszélyessé nyilvánították. Jelenleg az Örsi úton nem vezet át híd a patakon. Sokáig nem maradhat így, mert több ezer hektárt zár el a várostól ez a patak, és a gazdákat kerülőút megtételére kényszeríti, mely az ipari parkon halad keresztül, ahol egyébként is nagy a forgalom. A híd megvalósítása szükséges, első lépése a híd megterveztetése. Erre meghívásos pályázatot írt ki az önkormányzat, amelynek eredményéről tárgyal a Testület. A győztes kihirdetésére kerül sor, mely mindig a legkedvezőbb ajánlatot tevő. Felkéri Bakainé Magyari Melinda műszaki irodavezetőt az eredmény ismertetésére. 

Bakainé Magyari Melinda műszaki irodavezető: Négy tervezőcéget kerestek meg az ajánlatkéréssel, igencsak eltérő árajánlatokat kaptak. A legalacsonyabb összeget a Aquatender Mérnöki Tanácsadó és Szolgáltató Bt. ajánlotta, mely 650.000,- Ft+ÁFA árért vállalja a tervek elkészítését. Ez magába foglalja a vízjogi engedélyezési terv benyújtását is, mivel a mederátjáró engedélyköteles tevékenységek közé tartozik. A többi ajánlat 1.100.000 Ft+ÁFA, 1.980.000 Ft+ÁFA , 720.000 Ft+ÁFA összegekről szólt. 
Gergely Zoltán polgármester: A legalacsonyabb és a legmagasabb árajánlat között háromszoros különbség van. A beruházás mederhíd építéséről szól, melyen nagyon magas vízállásnál nem lehet átjárni, de erre ritkán van példa. Előnye, hogy a korábbi szűkület megszűnik a patakon és az eddigieknél gyorsabban fog lefolyni a víz a mederben és a híd átmérője nem akadályozza az átfolyást. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a Képviselő-testület felé. 

Gergely Zoltán polgármester: Megállapítja, hogy hozzászólás nincs, szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

33/2012.(III. 08.) határozat:

/Jászárokszállás, Örsi út – Szarv-ágy patak keresztezésében mederátjáró építésére vízjogi engedélyes terv készítése közbeszerzési eljárásban döntés az eljárás eredményéről/

Jászárokszállás Város Önkormányzatának  Képviselő-testülete jóváhagyja a 7/2012. (I.26.)  közbeszerzési bizottsági határozatot és a Jászárokszállás, Örsi út – Szarv-ágy patak keresztezésében mederátjáró építésére vízjogi engedélyes terv készítése eljárás nyertesének az AQUATENDER Mérnöki Tanácsadó és Szolgáltató Bt-t (székhelye: 3529 Miskolc, Perczel Mór u. 21.) hirdeti ki. A megrendelt szolgáltatás ellenértéke az elfogadott ajánlatban szereplő 650.000 Ft + 175.500 Ft Áfa = 825.500 Ft.

A Képviselő-testület felhatalmazza a polgármestert a nyertes ajánlattevővel kötendő szerződés aláírására.

Felelős: polgármester

Határidő: értelemszerűen.

Erről értesülnek: 
1./ Műszaki Iroda Helyben

 


2./ Pénzügyi Iroda
14. napirend: Az Önkormányzat szakfeladatainak törzskönyvi nyilvántartásba való bejegyzése

Gergely Zoltán polgármester: Az Önkormányzat szakfeladatainak törzskönyvi nyilvántartásba való bejegyzéséről szóló előterjesztés ismertetésére felkéri Dr. Gábris Emese jegyzőt. 
Dr. Gábris Emese jegyző: 2012. január 1-jén hatályba lépett az új Államháztartási törvény és a végrehajtására kiadott kormányrendelet, mely határozottan kettéválasztja a Polgármesteri Hivatalt és az Önkormányzatot. A Polgármesteri Hivatal Alapító Okiratából törölni kell azokat a szakfeladatokat, amelyek az Önkormányzat hatáskörébe tartoznak. Az Önkormányzat szakfeladatait az általa kötelezően ellátandó és a vállalt tevékenységek adják. Mivel az önkormányzatoknak nincsen alapító okiratuk, így a szakfeladatrend változásának törzskönyvi nyilvántartásba vételéhez képviselő-testületi döntés szükséges. Töröltetni kell az önkormányzat alaptevékenységeként feltüntetett önkormányzatok és többcélú kistérségi társulások igazgatási tevékenysége szakfeladatot, mivel ez a polgármesteri hivatalhoz fog tartozni. 

Csomor János képviselő: Az Oktatási, Sport és Ügyrendi Bizottság tárgyalta az előterjesztést. A változó jogszabályoknak megfelelő változtatásról van szó, a bizottság egyhangúlag elfogadásra javasolta a határozati javaslatot. 

Gergely Zoltán polgármester: A későbbiekben bizonyára látni fogják az önkormányzat és a polgármesteri hivatal feladatai szétválasztásának hasznát. Az új rendszerre való átállás jelenleg is zajlik, mostantól az intézményekhez tartozóan tíz bankszámlát kell majd kezelni, mellyel a banki költségek is jelentősen megnövekednek. 

Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

34/2012.(III. 08.) határozat:

/Jászárokszállás Város Önkormányzata szakfeladatainak törzskönyvi nyilvántartásba való bejegyzéséről/

Jászárokszállás Város Önkormányzatának Képviselő-testülete Jászárokszállás Város Önkormányzata (továbbiakban Önkormányzat) esetében a Magyar Államkincstár által vezetett törzskönyvi nyilvántartásban az alábbiakat kéri módosítani:

1.) Az Önkormányzat alaptevékenységi szakfeladataiként az alábbi feladatokat kéri bejegyezni:

8411121
Önkormányzati jogalkotás

8411541
Az önkormányzati vagyonnal való gazdálkodással kapcsolatos feladatok

8411731
Statisztikai tevékenység

8411911
Nemzeti ünnepek programjai

8411921
Kiemelt állami és önkormányzati rendezvények

8413831
Területfejlesztési és területrendezési helyi feladatok

8414021
Közvilágítás

8414031
Város-, községgazdálkodási m.n.s. szolgáltatások

8419011
Önkormányzatok és társulások elszámolásai

8419021
Központi költségvetési befizetések

8419061
Finanszírozási műveletek

8419071
Önkormányzatok elszámolásai a költségvetési szerveikkel

8419081
Fejezeti és általános tartalékok elszámolása

8425211
Tűzoltás, műszaki mentés, katasztrófahelyzet elhárítása

8425311
A polgári védelem ágazati feladatai

8425321
A lakosság felkészítése, tájékoztatása, riasztás

8425411
Ár- és belvízvédelemmel összefüggő tevékenységek

8621021
Háziorvosi ügyeleti ellátás

8623011
Fogorvosi alapellátás

8622311
Foglalkozás-egészségügyi alapellátás

8690421
Ifjúság-egészségügyi gondozás

8820001
Önkormányzati szociális támogatások finanszírozása

8821111
Aktív korúak ellátása

8821121
Időskorúak járadéka

8821131
Lakásfenntartási támogatás normatív alapon

8821151
Ápolási díj alanyi jogon

8821171
Rendszeres gyermekvédelmi pénzbeli ellátás

8821181
Kiegészítő gyermekvédelmi támogatás

8821191
Óvodáztatási támogatás

8821221
Átmeneti segély

8821231
Temetési segély

8821241
Rendkívüli gyermekvédelmi támogatás

8899671
Mozgáskorlátozottak gépjármű-szerzési és -átalakítási támogatása

8821291
Egyéb önkormányzati eseti pénzbeli ellátások

8822011
Adósságkezelési szolgáltatás

8822021
Közgyógyellátás

8822031
Köztemetés

8899351
Otthonteremtési támogatás

8899361
Gyermektartásdíj megelőlegezése

8899421
Önkormányzatok által nyújtott lakástámogatás

8899431
Munkáltatók által nyújtott lakástámogatások

8903011
Civil szervezetek működési támogatása

8903021
Civil szervezetek program- és egyéb támogatása

8904411
Rövid időtartamú közfoglalkoztatás

8904421
Foglalkoztatást helyettesítő támogatásra jogosultak hosszabb időtartamú közfoglalkoztatása

8904431
Egyéb közfoglalkoztatás

9311021
Sportlétesítmények működtetése és fejlesztése

9312011
Versenysport-tevékenység és támogatása

9329191
M.n.s. egyéb szórakoztatási tevékenység

5629121
Óvodai intézményi étkeztetés

5629131
Iskolai intézményi étkeztetés

5629171
Munkahelyi étkeztetés

5629191
Egyéb étkeztetés

2.) A Képviselő-testület a törzskönyvi nyilvántartásból kéri törölni az Önkormányzat alaptevékenységeként feltüntetett „841126 Önkormányzatok és többcélú kistérségi társulások igazgatási tevékenysége” szakfeladatot.

3.) A Képviselő-testület megbízza a jegyzőt, hogy a határozat MÁK-nak való megküldéséről gondoskodjék.

Felelős: jegyző

Határidő: 2012. március 30.

Erről értesülnek: 1./ Jászárokszállás Város Jegyzője Helyben

 2./ MÁK – a jegyző útján

 3./ Irattár. 

15. napirend: A Polgármesteri Hivatal Alapító Okiratának módosítása

Gergely Zoltán polgármester: Az intézmények alapító okiratainak módosítása következik. Felkéri Dr. Gábris Emese jegyzőt a Polgármesteri Hivatal Alapító Okirata módosításának ismertetésére. 

Dr. Gábris Emese jegyző: A Polgármesteri Hivatal Alapító Okiratának módosítását ugyanaz indokolja, mint amit az önkormányzatnál ismertetett, illetve az 56/2011. NGM rendelet hatályba lépése, mely bizonyos szakfeladat-számokat, illetve szakfeladatok elnevezését módosította. A Polgármesteri Hivatalnál maradó szakfeladatok többek között a Képviselő-testület működéséhez, tagjainak díjazásához, az önkormányzat és a nemzetiségi önkormányzat gazdasági feladatainak ellátásához, a jegyzőhöz telepített államigazgatási feladatok végzéséhez szükséges személyi, tárgyi feltételek biztosításához, a hivatal épületének fenntartásához, statisztikai választási tevékenységhez kapcsolódnak. Az Áht. 10. §-a értelmében a gazdálkodási jogkör elnevezés gazdálkodási besorolásra módosul, melyet az alapító okiratban javítani kell, illetve a Polgármesteri Hivatal bankszámlaszáma is megváltozott, melyet szintén javítani szükséges. 

Csomor János képviselő: Az Oktatási, Sport és Ügyrendi Bizottság tárgyalta az előterjesztést és megerősítette, hogy az előzőekben ismertetett jogszabályi változásokat át kell vezetni az alapító okiratban. 
Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

35/2012.(III. 08.) határozat:

/A Polgármesteri Hivatal Alapító Okiratának módosításáról/

Jászárokszállás Város Önkormányzatának Képviselő-testülete Jászárokszállás Város Polgármesteri Hivatalának Alapító Okiratát (továbbiakban: AO) az alábbiak szerint módosítja:

1.) Az AO 7./ pontjának címe helyébe az alábbi rendelkezés lép:

„7./ A költségvetési szerv gazdálkodási besorolása:”

2.) Az AO 9./ pontja helyébe az alábbi rendelkezés lép:

„9./ A költségvetési szerv alaptevékenysége:


Tevékenységét 1990. október 11-én kezdte.





Alaptevékenységi szakágazat száma: 841105 Helyi önkormányzatok, valamint 
többcélú kistérségi társulások igazgatási tevékenysége




A helyi önkormányzatokról szóló 1990. évi LXV. törvény 38.§ (1) bekezdése alapján az önkormányzat működésével, valamint az államigazgatási ügyek döntésre való előkészítésével és végrehajtásával kapcsolatos feladatok ellátása, önkormányzati igazgatási tevékenység.

Kötelező és egyéb feladatok szakfeladat szerinti bontásban:

TEÁOR kód


Szakfeladat száma:

8411 Általános közigazgatás

8411121
Önkormányzati jogalkotás

8411141
Országgyűlési képviselőválasztásokhoz kapcsolódó tevékenységek

8411151
Önkormányzati képviselőválasztásokhoz kapcsolódó tevékenységek

8411161
Országos és helyi nemzetiségi önkormányzati választásokhoz kapcsolódó tevékenységek

8411171
Európai parlamenti képviselőválasztáshoz kapcsolódó tevékenységek

8411181
Országos és helyi népszavazáshoz kapcsolódó tevékenységek

8411261
Önkormányzatok és társulások általános végrehajtó igazgatási tevékenysége

8411331
Adó, illeték kiszabása, beszedése, adóellenőrzés

8411731
Statisztikai tevékenység

8419071
Önkormányzatok elszámolásai a költségvetési szerveikkel

6920001
Számviteli, könyvvizsgálói, adószakértői tevékenység

8904411
Rövid időtartamú közfoglalkoztatás

8904421
Foglalkoztatást helyettesítő támogatásra jogosultak hosszabb időtartamú közfoglalkoztatása

8904431
Egyéb közfoglalkoztatás.”

3.) Az AO 10./ pontjának 6. felsorolási eleme helyébe az alábbi rendelkezés lép:

    „

· Bankszámla rend költségvetési számla: 11745121-15732846”

4.) A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 2012. március 30.

Erről értesülnek: 
1./ Jászárokszállás Város Jegyzője Helyben

 


2./ MÁK – a jegyző útján

 


3./ Irattár.

16. napirend: A Gondozási Központ Jászárokszállás Alapító Okiratának módosítása

Dr. Gábris Emese jegyző: A Gondozási Központ Alapító Okirata utoljára 2009-ben volt módosítva, azóta több jogszabályi változás történt. Megszűnt a tevékenység jellege szerinti besorolás, ehelyett lett a gazdálkodási besorolás, megszűnt a kiegészítő-kisegítő tevékenység, illetve a bölcsődénél az engedélyezett férőhelyek száma már nem húsz fő, hanem huszonnyolc fő. Szakmai felügyeleti szerve a kormányhivatal lett az Észak-alföldi Regionális Államigazgatási Hivatal helyett. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag elfogadásra javasolja a Képviselő-testület felé. 

Gergely Zoltán polgármester: Szavazásra bocsátja a Gondozási Központ Alapító Okiratának módosítását. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

36/2012.(III. 08.) határozat:

/A Gondozási Központ Alapító Okiratának módosításáról/

Jászárokszállás Város Önkormányzatának Képviselő-testülete a Gondozási Központ Alapító Okiratát (továbbiakban: AO) az alábbiak szerint módosítja:

1.) Az AO pontjainak címében az „intézmény” megnevezés helyébe a „költségvetési szerv” megnevezés lép.

2.) Az AO 5./ pontja helyébe a következő rendelkezés lép:

„5./ A költségvetési szerv irányító és felügyeleti szerve:

     Jászárokszállás Város Önkormányzatának Képviselő-testülete

     5123 Jászárokszállás, Árpád tér 1.”

3.) Az AO 6./ pontjában a „Magyar Köztársaság” szövegrész helyébe a „Magyarország” szövegrész lép.

4.) Az AO 7./ pontja helyébe az alábbi rendelkezés lép:

„7./ A költségvetési szerv gazdálkodási besorolása:

Önállóan működő költségvetési szerv. A gazdálkodással kapcsolatos feladatokat a Polgármesteri Hivatal látja el. Az intézményvezető létszám- és bérgazdálkodási jogkörrel nem rendelkezik, a feladatellátáshoz szükséges pénzügyi keretet a Képviselő-testület éves költségvetési rendeletében határozza meg.”

5.) Az AO 10./ pontja helyébe az alábbi rendelkezés lép:

„10./ A költségvetési szerv jogszabályban meghatározott közfeladata és alaptevékenysége:

a) Közfeladata: 



Idősek, fogyatékossággal élők bentlakásos 






ellátása; egyéb szociális ellátás bentlakás nélkül

b) Alaptevékenységi szakágazat:

873000 Idősek, fogyatékosok
bentlakásos ellátása

A Gondozási Központ alaptevékenységként: Önállóan látja el a szociális igazgatásról és szociális ellátásokról szóló törvényben előírt személyes gondoskodást nyújtó alap- és szakosított ellátásokat (étkeztetés, házi segítségnyújtás, családsegítés, idősek klubja, emeltszintű idősek otthona), valamint a gyermekek védelméről és a gyámügyi igazgatásról szóló törvényben előírt alapellátások közül a gyermekjóléti szolgálatot és a gyermekek napközbeni ellátásaként a bölcsődei ellátást, valamint az egészségügyről szóló törvény alapján a védőnői ellátást.

Szakmailag önálló intézményegységei:

· Városi Bölcsőde

Jogi személyiséggel nem rendelkező szervezeti egység. Önállóan látja el a bölcsődés korú gyermekek napközbeni ellátását, felügyeletét, gondozását.

Az engedélyezett férőhelyek száma 2011. január 01. napjától: 28 fő.

Szakmai felügyeleti szerve: Jász-Nagykun-Szolnok Megyei Kormányhivatal Szociális és Gyámhivatala.

Az intézmény vezetése: A Gondozási Központ vezetője által megbízott, a jogszabályi képesítési előírásoknak megfelelő szakmai vezető látja el.

· Családsegítő és Gyermekjóléti Szolgálat:

- családsegítés:

Jogi személyiséggel nem rendelkező szervezeti egység. Önállóan látja el a szociális igazgatásról és szociális ellátásokról szóló törvény, valamint a személyes gondoskodást nyújtó intézmények működési feltételeiről szóló rendelet alapján a családgondozói feladatokat.

- gyermekjóléti szolgálat:

Önállóan látja el a gyermekek védelméről és a gyámügyi igazgatásról szóló törvényben előírt gyermekjóléti szolgálat feladatait alapellátásként. Működésének kezdete: 1997. július 01.

Az intézmény vezetése: A Gondozási Központ vezetője által megbízott, a jogszabályi előírásoknak megfelelő szakmai vezető látja el.

· Védőnői Szolgálat:

Jogi személyiséggel nem rendelkező szervezeti egység. Önállóan látja el a területi védőnői ellátásról szóló rendelet, valamint az iskola-egészségügyi ellátásról szóló rendelet alapján a védőnői feladatokat. 

- anya-, gyermek- és csecsemővédelem

Jogi személyiséggel nem rendelkező szervezeti egység. Önállóan látja el a területi védőnői ellátásról szóló rendelet, valamint az iskola-egészségügyi ellátásról szóló rendelet alapján a védőnői feladatokat. 

Az intézmény vezetése: A Gondozási Központ vezetője által megbízott, a jogszabályi előírásoknak megfelelő szakmai vezető látja el.

· Nappali ellátás:

Jogi személyiséggel nem rendelkező szervezeti egység. Önállóan látja el alapellátás keretében a személyes gondoskodási ellátások közül:

- az étkeztetést

- a házi segítségnyújtást: az engedélyezett férőhelyek száma 2010. február 04. napjától 43 fő

- nappali ellátás biztosítására Idősek Klubját: az engedélyezett férőhelyek száma 1999. július 01. napjától 25 fő

Működésének kezdete: 1969. április 16.

· Idősek Otthona („Apartmanház”):

Jogi személyiséggel nem rendelkező szervezeti egység. Önállóan látja el emeltszintű szakosított ellátás keretében az idősek bentlakásos ellátását.

Működésének kezdete: 2004. április 01.

Engedélyezett férőhelyek száma 2004. december 03. napjától: 28 fő.

Az intézmény vezetése: A Gondozási Központ vezetője által megbízott, a jogszabályi előírásoknak megfelelő szakmai vezető látja el.

c) A Gondozási Központ ellátandó alaptevékenysége:

8891011
Bölcsődei ellátás

8892011
Gyermekjóléti szolgáltatás

8899241
Családsegítés

8690411
Család- és nővédelmi egészségügyi gondozás

8690421
Ifjúság-egészségügyi gondozás

8810111
Idősek nappali ellátása

8899211
Szociális étkeztetés

8899221
Házi segítségnyújtás

8730111
Időskorúak tartós bentlakásos szociális ellátása

8419071
Önkormányzatok elszámolásai a költségvetési szerveikkel

d) vállalkozási tevékenysége: 

A költségvetési szerv vállalkozási tevékenységet nem végez.”

6.) Az AO az alábbi 11./ ponttal egészül ki, egyidejűleg a jelenlegi 11./ pont számozása 12./ pontra, a 12./ pont számozása pedig 13./ pontra módosul:

„11./ A költségvetési szerv jogállása:

A költségvetési szerv a Magyar Államkincstár által vezetett törzskönyvi nyilvántartásba történő bejegyzéssel jött létre.

Törzskönyvi azonosító száma: 660730.

Adószáma: 16836819-1-16.

KSH statisztikai számjel: 16836819-8730-322-16.”

7.) Az AO jelenlegi 11./, átszámozás után 12./ pontja helyébe az alábbi rendelkezés lép:

„12./ A költségvetési szerv irányításával kapcsolatos, a Képviselő-testületet megillető jogkörök:

· A költségvetési szerv alapító okiratának módosítása, a költségvetési szerv jellegének, szervezeti rendjének megváltoztatása, az intézmény megszüntetése.

· Az intézmény szervezeti és működési szabályzatának elfogadása.

· Az intézmény éves költségvetésének megállapítása és jóváhagyása.

· Az intézményvezető tekintetében a munkáltatói jogok (kinevezés, felmentés, fegyelmi jogkör) gyakorlása.

A polgármestert megillető munkáltatói jogok:

Az intézményvezető tekintetében az egyéb munkáltatói jogok gyakorlása, az intézmény dolgozói tekintetében a kinevezés és felmentés esetén egyetértési joga van.

A költségvetési szerv vezetője az intézményvezető. A Gondozási Központ vezetője gyakorolja a munkáltatói jogokat az intézményben dolgozó közalkalmazottak tekintetében.”

8.) Az AO jelenlegi 12./, átszámozás után 13./ pontja helyébe az alábbi rendelkezés lép:

„13./ A költségvetési szerv képviselete:

Képviseletére külső szerv felé az intézmény vezetője jogosult.”

9.) Az AO jelenlegi 13./ pontja törlésre kerül.

10.) A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 2012. március 30.

Erről értesülnek: 
1./ Jászárokszállás Város Jegyzője Helyben

 


2./ MÁK – a jegyző útján

 


3./ Irattár.

17. napirend: A Petőfi Művelődési Ház Alapító Okiratának módosítása

Dr. Gábris Emese jegyző: A Petőfi Művelődési Ház Alapító Okirata szintén 2009-ben volt módosítva, ugyanazon változások lettek átvezetve, mint a Gondozási Központnál. A Művelődési Ház szakfeladatai között fel kell tüntetni az önkormányzati ünnepségek, kulturális műsorok, rendezvények, kiállítások szervezése szakfeladatot. A bevezető rendelkezésben egy jogszabályi hivatkozást kellett pontosítani, illetve feltüntetésre került, hogy a költségvetési szerv dolgozói feletti munkáltatói jogokat az igazgató gyakorolja. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag elfogadásra javasolta a Képviselő-testület felé. 

Gergely Zoltán polgármester: Megállapítja, hogy további hozzászólások nincsenek. Szavazásra bocsátja a határozati javaslatot. Megállapítja, hogy a Képviselő-testület a Petőfi Művelődési Ház Alapító Okiratának módosítását egyhangúlag elfogadta és meghozta az alábbi határozatot:

37/2012.(III. 08.) határozat:

/A Petőfi Művelődési Ház Alapító Okiratának módosításáról/

Jászárokszállás Város Önkormányzatának Képviselő-testülete a Petőfi Művelődési Ház Alapító Okiratát (továbbiakban: AO) az alábbiak szerint módosítja:

1.) Az AO bevezető rendelkezése helyébe az alábbi rendelkezés lép:

„Jászárokszállás Város Önkormányzatának Képviselő-testülete a helyi önkormányzatokról szóló 1990. évi LXV. törvény 10.§ (1) bekezdés g) pontjában biztosított jogkörében eljárva a közművelődési feladatok ellátása érdekében jogi személyiséggel rendelkező költségvetési szervet alapít az alábbiak szerint:”

2.) Az AO pontjainak címében az „intézmény” megnevezés helyébe a „költségvetési szerv” megnevezés lép.

3.) Az AO 4./ pontja helyébe a következő rendelkezés lép:

„4./ A költségvetési szerv irányító és felügyeleti szerve:

     Jászárokszállás Város Önkormányzatának Képviselő-testülete

     5123 Jászárokszállás, Árpád tér 1.”

4.) Az AO 6./ pontja helyébe az alábbi rendelkezés lép:

„6./ A költségvetési szerv gazdálkodási besorolása:

Önállóan működő költségvetési szerv. A gazdálkodással kapcsolatos feladatokat a Polgármesteri Hivatal látja el. Az intézményvezető létszám- és bérgazdálkodási jogkörrel nem rendelkezik, a feladatellátáshoz szükséges pénzügyi keretet a Képviselő-testület éves költségvetési rendeletében határozza meg.”

5.) Az AO 9./ pontja helyébe az alábbi rendelkezés lép:

„9./ A költségvetési szerv jogszabályban meghatározott közfeladata és alaptevékenysége:

a) Közfeladata: 



Közművelődési és egyéb kulturális tevékenység

b) Alaptevékenységi szakágazat:

932900 Máshová nem sorolható egyéb 






szórakoztatás, szabadidős tevékenység

c) Ellátandó alaptevékenysége:

9105011
Közművelődési tevékenységek és támogatásuk

9105021
Közművelődési intézmények, közösségi színterek működtetése

8411911
Nemzeti ünnepek programjai

8411921
Kiemelt állami és önkormányzati rendezvények

9004001
Kulturális műsorok, rendezvények, kiállítások szervezése

8419071
Önkormányzatok elszámolásai a költségvetési szerveikkel.

A közművelődési feladatokat a vonatkozó jogszabályi előírások szerint végzi, feladata a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76.§ (2) bekezdésében felsorolt feladatok ellátása:

a település környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,

az egyetemes, a nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, az ünnepek kultúrájának gondozása,

az ismeretszerző, az amatőr alkotó, művelődő közösségek tevékenységének támogatása,

a helyi társadalom kapcsolatrendszerének, közösségi életének, érdekérvényesítésének segítése,

a különböző kultúrák közötti kapcsolatok kiépítésének és fenntartásának segítése,

a szabadidő kulturális célú eltöltéséhez a feltételek biztosítása,

egyéb művelődést segítő lehetőségek biztosítása: helyet biztosít a lakosság önszerveződő csoportjainak rendezvényeihez, működteti a Jász-házat, biztosítja a rendszeres látogathatóságot.

A Petőfi Művelődési Ház egyéb feladatai:

az országos, kulturális évfordulókhoz kapcsolódó pályázatokon való részvétel;

az oktatási intézményekkel, Városi Könyvtárral közösen a városi rendezvények, nemzeti ünnepek programjainak szervezése;

kapcsolattartás a város oktatási intézményeivel;

kapcsolattartás a település működő civil szervezeteivel.”

6.) Az AO 10./ pontja helyébe az alábbi rendelkezés lép:

„10./ A költségvetési szerv vállalkozási tevékenységet nem végez.”

7.) Az AO 11./ pontja helyébe a következő rendelkezés lép:

„11./ A költségvetési szerv jogállása:

A költségvetési szerv a Magyar Államkincstár által vezetett törzskönyvi nyilvántartásba történő bejegyzéssel jött létre.

Törzskönyvi azonosító szám: 660729.

Adószáma: 16836613-1-16.

KSH statisztikai számjel: 16836613-9329-322-16.”

8.) Az AO 12./ pontja az utolsó mondatot („A költségvetési szerv vezetője az igazgató.”) követően az alábbi szöveggel egészül ki:

„A Petőfi Művelődési Ház igazgatója gyakorolja a munkáltatói jogokat az intézményben dolgozó közalkalmazottak tekintetében.”

9.) A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 2012. március 30.

Erről értesülnek: 
1./ Jászárokszállás Város Jegyzője Helyben

 


2./ MÁK – a jegyző útján

 


3./ Irattár.

18. napirend: A Városi Könyvtár Alapító Okiratának módosítása

Dr. Gábris Emese jegyző: A Városi Könyvtár Alapító Okiratának módosítása szakfeladat-változás miatt vált szükségessé. A szakfeladatok közé került a könyv- és folyóirat kiadás, valamint az önkormányzati ünnepségek, kulturális műsorok, rendezvények szervezése szakfeladatok. Feltüntetésre került, hogy a dolgozók feletti munkáltatói jogokat az igazgató gyakorolja, a gazdálkodási jogkör elnevezés gazdálkodási besorolásra módosult, illetve pontosítani kellett a statisztikai számjelet. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag elfogadásra javasolta a Képviselő-testület felé. 

Gergely Zoltán polgármester: Szavazásra bocsátja az alapító okirat módosítást. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

38/2012.(III. 08.) határozat:

/A Városi Könyvtár Alapító Okiratának módosításáról/

Jászárokszállás Város Önkormányzatának Képviselő-testülete a Városi Könyvtár Jászárokszállás Alapító Okiratát (továbbiakban: AO) az alábbiak szerint módosítja:

1.) Az AO bevezető rendelkezése helyébe az alábbi rendelkezés lép:

„Jászárokszállás Város Önkormányzatának Képviselő-testülete a helyi önkormányzatokról szóló 1990. évi LXV. törvény 10.§ (1) bekezdés g) pontjában biztosított jogkörében eljárva a közművelődési, könyvtári feladatok ellátása érdekében jogi személyiséggel rendelkező költségvetési szervet alapít az alábbiak szerint:”

2.) Az AO 6./ pontjának címe helyébe a következő rendelkezés lép:

„6./ A költségvetési szerv gazdálkodási besorolása:”

3.) Az AO 9./ pontja helyébe az alábbi rendelkezés lép:

„9./ A költségvetési szerv jogszabályban meghatározott közfeladata és alaptevékenysége:

a) Közfeladata: 



Könyvtári, levéltári és közművelődési 






tevékenység

b)  Alaptevékenységi szakágazat:

910100 Könyvtári, levéltári tevékenység 

c) Ellátandó alaptevékenysége:

9101211
Könyvtári állomány gyarapítása, nyilvántartása

9101221
Könyvtári állomány feltárása, megőrzése, védelme

9101231
Könyvtári szolgáltatások

5811001
Könyvkiadás

5814001
Folyóirat, időszaki kiadvány kiadása

8411911
Nemzeti ünnepek programjai

8411921
Kiemelt állami és önkormányzati rendezvények

9004001
Kulturális műsorok, rendezvények, kiállítások szervezése

8419071
Önkormányzatok elszámolásai a költségvetési szerveikkel.

A Városi Könyvtár alaptevékenysége keretében elvégzendő feladatai:

· Hagyományos és új könyvtári dokumentumok gyarapítása;

· Dokumentumok kölcsönzése, helyben használata;

· Felnőtt és gyermekkönyvtári szolgáltatások biztosítása;

· Helyismereti gyűjtemény gondozása;

· Sajtófigyelő szolgálat;

· Elektronikus szolgáltatások (internet, CD-ROM használat) nyújtása;

· Zenehallgatás, zenei szakirodalmak használata;

· Vakok, csökkentlátóak részére hangos könyvek kölcsönzése;

· Könyvtári rendezvények szervezése;

· Közhasznú információk szolgáltatása;

· Előjegyzés a kért dokumentumokra;

· Irodalomkutatás;

· Az országos, kulturális évfordulókhoz kapcsolódó pályázatokon való részvétel;

· Az oktatási intézményekkel, Művelődési Házzal közösen a városi rendezvények, nemzeti ünnepek programjainak szervezése;

· Jászsági kiadványok megjelentetésében való közreműködés, értékesítés;

· Felelős kiadói feladat ellátása a Jászvidék havi közéleti lap megjelenésében.

A Városi Könyvtár egyéb feladatai:

· Kapcsolattartás a város oktatási intézményeivel, a közművelődési intézménnyel;

· Kapcsolattartás a település működő civil szervezeteivel.”

4.) Az AO 11./ pontjában a KSH statisztikai számjel az alábbiak szerint javításra kerül:

„KSH statisztikai számjel: 16836606-9101-322-16.”

5.) Az AO 12./ pontja az utolsó mondatot („A költségvetési szerv vezetője az igazgató.”) követően az alábbi szöveggel egészül ki:

„A Városi Könyvtár igazgatója önálló munkáltatói jogokkal rendelkezik az intézményben dolgozó közalkalmazottak tekintetében.”

6.) A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 2012. március 30.

Erről értesülnek: 
1./ Jászárokszállás Város Jegyzője Helyben

 


2./ MÁK – a jegyző útján

 


3./ Irattár.

19. napirend: A JKHK Egyesület tagdíjemelésének és egyszeri hozzájárulás fizetésének elfogadása

Gergely Zoltán polgármester: A LEADER Programmal foglalkozó Jászsági Kistérségi Helyi Közösség jelezte, hogy a tagdíjat megemeli, illetve lakosságarányos hozzájárulást kér egyszeri befizetéssel, mivel átmeneti finanszírozási gondjai vannak, amelyet másként megoldani nem tud. Tízmillió forint értékű hitelt is fel kellett vennie ahhoz, hogy mire megérkezik az MVH-tól lehívott összeg, addig finanszírozni tudja a fenntartási költségeket és a dolgozói béreket és a pályázatok elbírálása halasztást ne szenvedjen. A hozzájárulás összege Jászárokszállás esetén 165.040,- Ft-ot jelent erre az évre vonatkozóan, az éves tagdíjat pedig 25.000,- Ft-ban állapítja meg. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és javasolta a határozati javaslat elfogadását. Bíznak abban, hogy ez a befektetés az önkormányzat részére meg fog térülni. 

Gergely Zoltán polgármester: Megállapítja, hogy további hozzászólás nincsen. Egy határozati javaslatba foglalták a tagdíj fizetéséről és az egyszeri hozzájárulás megfizetéséről szóló javaslatot. Szavazásra bocsátja a határozati javaslatot. Megállapítja, hogy a Képviselő-testület a javaslatot egyhangúlag elfogadta és meghozta az alábbi határoztot:

39/2012.(III. 08.) határozat:

/A JKHK Egyesület tagdíjemelésének és egyszeri hozzájárulás fizetésének elfogadásáról/

Jászárokszállás Város Önkormányzatának Képviselő-testülete a Jászsági Kistérségi Helyi Közösség Egyesülete (székhelye: 5130 Jászapáti, Velemi E. út 4-6.) 2012. évi tagdíjemelésének és egyszeri hozzájárulás fizetésének mértékét elfogadja és ennek megfelelően Jászárokszállás város 2012. évi tagdíját 25.000,-Ft / év, azaz évi Huszonötezer forintban, az egyszeri befizetés összegét pedig 165.040,-Ft /év, azaz évi egyszázhatvanötezer-negyven forintban határozza meg.

Felelős: polgármester

Határidő: folyamatos.

Erről értesülnek: 
1./ JKHK Egyesület 5130 Jászapáti, Velemi E. út 4-6.



    
2./ Pénzügyi Iroda Helyben



   
3./ Irattár.

20. napirend: A 4542 hrsz-ú ingatlan adásvétele
Gergely Zoltán polgármester: Az Önkormányzat tulajdonát képezi a 4542 helyrajzi számú ingatlan, amelynek adásvételéről szól az előterjesztés. Az Ipari Parkban működő Rosenberger Magyarország Kft. terjeszkedni akar, melynek megfelelően területet vásárol az Önkormányzattól. A Képviselő-testület előszerződés megkötésével már hozzájárult a terület eladásához, az előző héten zárult le az a folyamat, mely a terület külön birtoktestté alakítását, illetve művelésből való kivonását foglalta magában. A Képviselő-testület a végleges szerződés megkötésére hozhat határozatot. A szerződést a vevőnek kell elkészítenie, a Képviselő-testület felhatalmazásával a polgármester írhatja alá az Önkormányzat képviseletében. Az előszerződés értelmében az eladásból származó összeget bevételként tervezték a költségvetésben. A Képviselő-testület korábban döntött arról, hogy a 45.012 m2 nagyságú területet 1200,- Ft/m2 + ÁFA összegért értékesíti. A vállalkozás a 10%-os előleget, 5.401.440,- Ft + ÁFA összeget már kifizette, a különbözet teljesítését a szerződést követő tizenöt napon belül kell megtennie. A teljes vételár 54.014.400,- Ft + ÁFA összeg, a megfizetendő rész pedig 48.612.960,- Ft + ÁFA összeget jelent. 
Petró Géza képviselő: A Pénzügyi és Városfejlesztési Bizottság tárgyalta az előterjesztést. A korábbi döntést kell megerősíteni ahhoz, hogy az adásvételi szerződés végleges formát kapjon, ezért támogatja a bizottság a határozati javaslatot. 

Gergely Zoltán polgármester: Csőke István képviselőnek adja meg a szót. 

Csőke István képviselő: A bizottsági ülésen is elmondta, hogy mivel az ipari parkban lévő utak áthelyezése különösebb gonddal nem jár, az Önkormányzat legyen figyelemmel arra, hogy ebben az esetben is érintett egy út és azt helyezze át, hogy a földtulajdonosok meg tudják közelíteni a földterületeiket. 
Gergely Zoltán polgármester: Keresni fogják annak lehetőségét, hogy a bejárást biztosítsák a gazdálkodók számára. Megállapítja, hogy további hozzászólás nincs. Örömteli hír, hogy a cég fejleszteni akar, mert ez azt is jelenti, hogy a településen akar maradni. Jelenleg megközelítőleg ezerhatszáz fő a vállalkozás alkalmazottainak a száma, az elmúlt két hétben száz új munkást vettek fel, folyamatos megrendelései vannak, amelynek megfelelően tervezi a fejlesztéseket is. A befolyó bevételt a költségvetésben fejlesztési célra fogják elkülöníteni. Szavazásra bocsátja a határozati javaslatot, melyről név szerinti szavazással kell dönteni. Felkéri Dr. Gábris Emese jegyző asszonyt, hogy olvassa fel a neveket. 

Dr. Gábris Emese jegyző: Csomor János?

Csomor János képviselő: Igen. 

Dr. Gábris Emese jegyző: Csőke István?

Csőke István képviselő: Igen. 

Dr. Gábris Emese jegyző: Drapos Béláné?

Drapos Béláné alpolgármester: Igen. 

Dr. Gábris Emese jegyző: Gergely Béláné?

Gergely Béláné képviselő: Igen. 

Dr. Gábris Emese jegyző: Gergely Zoltán?

Gergely Zoltán polgármester: Igen. 

Dr. Gábris Emese jegyző: Kovácsné Tősér Zsuzsanna?

Kovácsné Tősér Zsuzsanna képviselő: Igen. 

Dr. Gábris Emese jegyző: Dr. Olajos Gyula?

Dr. Olajos Gyula képviselő: Igen. 

Dr. Gábris Emese jegyző: Petró Géza?

Petró Géza képviselő: Igen. 

Dr. Gábris Emese jegyző: Szerző Csaba?

Szerző Csaba képviselő: Igen. 

Gergely Zoltán polgármester: Megállapítja, hogy a Képviselő-testület egyhangúlag elfogadta a határozatot. A vállalkozásnak eljuttatják a határozati kivonatot, a szerződés megkötését követően az eladási ár várhatóan áprilisban kerül átutalásra az Önkormányzat számlájára. 
40/2012.(III. 08.) határozat:

/Jászárokszállás Város Önkormányzata tulajdonát képező jászárokszállási 4542 hrsz-ú ingatlan adásvételéről/

Jászárokszállás Város Önkormányzata, mint eladó (továbbiakban Eladó) eladja az 1/1 arányú tulajdonában lévő jászárokszállási belterület 4542 hrsz-ú, 45.012 m2 nagyságú, beépítetlen terület megnevezésú ingatlanát a Rosenberger Ingatlanhasznosító Kft-nek (székhelye: 5123 Jászárokszállás, Rosenberger Katalin utca 1.) (továbbiakban Vevő) a kölcsönösen kialkudott 1.200,-Ft + ÁFA / m2, azaz összesen 54.014.400,-Ft + ÁFA, azaz Ötvennégymillió-tizennégyezer-négyszáz forint + általános forgalmi adó vételáron.

A Vevő a vételár 10%-át, 5.401.440,-Ft + ÁFA, azaz Ötmillió-négyszázegyezer-négyszáznegyven forint + általános forgalmi adó összegű előleget az Eladó folyószámlájára 2011. december 22. napján átutalt, mely összeg beszámít a vételárba. 

A Vevő a vételár vételár-előlegen felül fennmaradó részét, azaz 48.612.960,-Ft + ÁFA, azaz Negyvennyolcmillió-hatszáztizenkettőezer-kilencszázhatvan forint + általános forgalmi adó összeget az adásvételi szerződés megkötésétől számított 15 napon belül köteles átutalással megfizetni az Eladó 11745121-15409656 számú bankszámlájára.

A Vevő az adásvételi szerződés elkészítésénél köteles figyelembe venni a Jász-Nagykun-Szolnok Megyei Kormányhivatal Földhivatalának 10.064/2/2012. számú határozatában foglaltakat, mely határozat másolati példányát Eladó jelen határozattal egyidejűleg a Vevő rendelkezésére bocsát.

Az adásvételi szerződés és a tulajdonjog ingatlan-nyilvántartásba történő átvezetésének költségét a Vevő fizeti.

A Képviselő-testület a szerződés aláírására felhatalmazza a polgármestert.

Határidő: 2012. március 31.

Felelős: polgármester

Erről értesülnek: 
1./ Rosenberger Ingatlanhasznosító Kft. 5123 Jászárokszállás,   Rosenberger Katalin utca 1.

2./ Műszaki Iroda Helyben

3./ Pénzügyi Iroda Helyben

 


4./ Irattár.

21. napirend: Az Önkormányzat tulajdonát képező 0320/48 hrsz-ú    mezőgazdasági földterület haszonbérbe adása
Gergely Zoltán polgármester: Az Önkormányzat tulajdonát képező 0320/48 helyrajzi számú mezőgazdasági földterület az, amelyből az előző birtoktestet kiváltották és a még meglévő területet kívánják haszonbérbe adni. A korábbiakban is a Kossuth 2006 Mg. Zrt. bérelte a földterületet, a határozati javaslat szerint a továbbiakban is így történne. A bizottsági ülésen az előterjesztés az öt és tíz éves bérleti időtartamról szólt, a bizottság vélemény szerint a többi földterülethez hasonlóan tíz éves időtartamra adja bérbe az Önkormányzat, mely magasabb bérleti díjjal jár. Abban az esetben, ha valamely gyártó üzem személyében területre vevőt talál az Önkormányzat, akkor az a bérletre vonatkozó felmondási ok, a bérlő azt tudomásul veszi és a szerződés felmondásához hozzájárul. Ezzel a kikötéssel kéri jóváhagyni a bérleti szerződést. 

Petró Géza képviselő: A Pénzügyi és Városfejlesztési Bizottság tárgyalta az előterjesztést és az elhangzott formában támogatja a határozati javaslat elfogadását. 

Gergely Zoltán polgármester: Megállapítja, hogy további hozzászólás nincs. Felhívja a mezőgazdasági vállalkozók figyelmét, hogy a Polgármesteri Hivatal Műszaki Irodáján, illetve a városi honlapon megtekinthető azoknak az önkormányzati tulajdonú belterületi szántók listája, melyeket bérbe kíván adni az Önkormányzat. A szerződések még erre a gazdasági évre is megköthetők. 

Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

41/2012.(III. 08.) határozat:

/A jászárokszállási 0320/48 hrsz-ú ingatlan haszonbérbe adásáról a Kossuth 2006. Mezőgazdasági Termelő Zrt-nek/

Jászárokszállás Város Önkormányzatának Képviselő-testülete az Önkormányzat 1/1 arányú tulajdonában álló, jászárokszállási 0320/48 hrsz-ú, szántó megnevezésű, 3,0140 ha nagyságú, 66,61 AK értékű ingatlant a haszonbérleti szerződés aláírásának napjától 2021. december 31. napjáig terjedő határozott időre haszonbérbe adja a Kossuth 2006. Mezőgazdasági Termelő Zrt-nek (5123 Jászárokszállás, Köztársaság tér 5.).

Az éves haszonbérleti díj mértéke a szerződéskötést követő első évben 1.200,-Ft / AK, azaz Egyezerkettőszáz forint aranykoronánként. Az ezt követő években a haszonbérleti díj a mindenkori hivatalos – KSH által közzétett – inflációval növelten kerül megállapításra. A haszonbérleti díj kifizetésének határideje: legkésőbb a tárgyév zárómérlegét elfogadó közgyűlés napját követő 15 napon belül.

A haszonbérbe adás feltétele: építési célra történő vásárlás esetén a bérlemény művelése az építkezést nem akadályozhatja, ezért a Bérlő a kár megtérítése ellenében köteles az építkezéshez szükséges területet mindenkor a bérbeadó Önkormányzat rendelkezésére bocsátani.

A Képviselő-testület a haszonbérleti szerződés aláírására felhatalmazza Gergely Zoltán polgármestert.

Határidő: 2012. március 31.

Felelős: Gergely Zoltán polgármester

Erről értesülnek: 
1./ Kossuth 2006 Zrt. 5123 Jászárokszállás, Köztársaság tér 5.

2./ Pénzügyi Iroda Helyben

3./ Műszaki Iroda Helyben

4./ Irattár.

22. napirend: A JNSZ TISZK Társulási Megállapodás módosítása

Gergely Zoltán polgármester: A Jász-Nagykun-Szolnok Szakképzés-szervezési Társulás Társulási Megállapodásának újabb módosítását kell jóváhagyni. Jászárokszállást Csomor János képviseli a társulási üléseken, felkéri a társulási megállapodás módosításának indoklására. 
Kovácsné Tősér Zsuzsanna képviselő távozott az ülésről 16 óra 24 perckor. 

Csomor János képviselő: Jászárokszállás a szakközépiskolája miatt vesz részt a társulásban, mivel csak ilyen módon vált jogosulttá a szakképzési támogatásra. Az új módosításra azért került sor, mert az új köznevelési törvény értelmében a megyei fenntartású középiskolák állami fenntartásba kerültek át. A fenntartó megváltozását át kell vezetni a társulási megállapodásban is. Másrészt a képzés szerkezetére vonatkozó változások is történtek, melyeket szintén módosítani szükséges. Az Oktatási, Sport és Ügyrendi Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester: Megállapítja, hogy további hozzászólás nincs. A TISZK jövőjével kapcsolatban, ahogyan az oktatásnál is, a végrehajtási utasításokra várnak. Az előzetes hírek szerint régiós vagy országrészt magába foglaló társulásokra lesz szükség. 

Szavazásra bocsátja a határozati javaslatot. Megállapítja, hogy a Képviselő-testület nyolc igen szavazattal egyhangúlag elfogadta a javaslatot és meghozta az alábbi határozatot: 

42/2012.(III. 08.) határozat:

/A Jász-Nagykun-Szolnok Szakképzés-szervezési Társulás létrehozásáról és működtetéséről szóló megállapodás módosításának elfogadásáról/

Jászárokszállás Város Önkormányzata a Jász-Nagykun-Szolnok Szakképzés-szervezési Társulás létrehozásáról és működtetéséről szóló megállapodás módosítását és a módosításokkal egységes szerkezetbe foglalt Társulási Megállapodást a Társulási Tanács 9/2012. (III.01.) számú határozatával jóváhagyott tartalommal - a határozat melléklete szerint - elfogadja és jóváhagyja.

A Képviselő-testület felhatalmazza a Polgármestert a Társulási Megállapodás aláírására.

Határidő: azonnal

Felelős: polgármester.

Erről értesülnek: 
1./ JNSZ TISZK 5000 Szolnok, Baross út 37.

 


2./ Hatósági Iroda Helyben

 


3./ Irattár.

23. napirend: A JNSZ TISZK működési hozzájárulásának jóváhagyása

Gergely Zoltán polgármester: A Jász-Nagykun-Szolnok Szakképzés-szervezési Társulás működési hozzájárulásával kapcsolatos előterjesztés beajánlására kéri fel Csomor János képviselőt. 
Kovácsné Tősér Zsuzsanna képviselő visszatért az ülésre 16 óra 25 perckor. 
Csomor János képviselő: A TISZK működtetéséhez, illetve a szakközépiskola központi támogatás igénylésére jogosulttá válásához szükséges a hozzájárulás megfizetése is. A társulási tanács évente meghatározza az előző évi és a tárgyévi költségvetés alapján számított tagdíjat, melyet két részletben kell az önkormányzatoknak megfizetniük. A működési hozzájárulás 1660,- Ft/tanuló/év, ez alapján válik az Önkormányzat a központi támogatásra jogosulttá. Az Oktatási, Sport és Ügyrendi Bizottság egyhangúlag támogatta a határozati javaslat elfogadását. 

Gergely Zoltán polgármester: Megállapítja, hogy további hozzászólás nincs. Az előző évekhez képest komoly emelést jelent a korábbi 1000,- Ft/tanuló/év tagdíj módosítása. 

Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

43/2012.(III. 08.) határozat:

/A Jász-Nagykun-Szolnok Szakképzés-szervezési Társulásnak fizetendő 

működési hozzájárulás jóváhagyásáról/

Jászárokszállás Város Önkormányzatának Képviselő-testülete a Jász-Nagykun-Szolnok Szakképzés-szervezési Társulás számára Jászárokszállás város által a 2012. évben fizetendő működési hozzájárulás összegét 210.000,-Ft, azaz Kettőszáztízezer forint összegben jóváhagyja. 

A Társulás 11/2012. (III.01.) határozata alapján a hozzájárulás befizetésének határidejét a Képviselő-testület az alábbiak szerint elfogadja:

· 2012. március 15. napjáig befizetendő összeg: 169.500,-Ft

· 2012. június 30. napjáig befizetendő összeg: 40.500,-Ft.

A Képviselő-testület felkéri a Pénzügyi Irodát, hogy a működési hozzájárulás átutalásáról a Társulás 11745004-15763136 számú bankszámlájára határidőben gondoskodjon.

Határidő: 2012. március 15. és 2012. június 30.

Felelős: Pénzügyi Iroda.

Erről értesülnek: 
1./ JNSZ TISZK 5000 Szolnok, Baross út 37.

 


2./ Pénzügyi Iroda Helyben

3./ Irattár.

Gergely Zoltán polgármester: Megállapítja, hogy a nyílt ülésre tartozó bejelentés nincs. Zárt ülést rendel és a nyílt ülést bezárja. 
Jegyzőkönyv lezárva: 2012. március 8-án 16 óra 29 perckor. 

Kmf. 

Gergely Zoltán





Dr. Gábris Emese

 polgármester 

